(দিনাজপুর২৪.কম) “বদলে গেছে দিনকাল-ভূমি ব্যবস্থাপনা হলো ডিজিটাল”-এই প্রতিপাদ্য বিষয়কে সামনে রেখে সারাদেশের ন্যায় দিনাজপুর জেলাতেও র‌্যালী ও আলোচনা সভার মধ্য দিয়ে উদযাপিত হলো ভূমি সেবা সপ্তাহ-২০১৭। এই উপলক্ষ্যে ১ এপ্রিল শনিবার সকাল ৯টায় দিনাজপুর জেলা প্রশাসনের আয়োজনে জিলা স্কুল প্রাঙ্গণ থেকে বর্ণাঢ্য র‌্যালীর নেতৃত্ব দেন জেলা প্রশাসক মীর খায়রুল আলম। র‌্যালীটি শহরের প্রধান প্রধান সড়ক প্রদক্ষিণ শেষে জেলা প্রশাসক কার্যালয়ে গিয়ে সম্পন্ন হয়। ১০টায় জেলা প্রশাসক সম্মেলন কক্ষে এক আলোচনা সভা অনুষ্ঠিত হয়। আলোচনা সভায় অতিরিক্ত জেলা প্রশাসক (সার্বিক) ও এডিসি রাজস্ব (অতিরিক্ত দায়িত্ব) মোঃ গোলাম রাব্বীর সভাপতিত্বে প্রধান অতিথির বক্তব্য রাখেন জেলা প্রশাসক মীর খায়রুল আলম। বিশেষ অতিথির বক্তব্য রাখেন দিনাজপুর জেলা পরিষদের প্রধান নির্বাহী কর্মকর্তা আবু তাহের মোঃ মাসুদ রানা, জোনাল সেটেলমেন্ট অফিসার দিনাজপুর জোন মোঃ জাকির হোসেন, অতিরিক্ত জেলা ম্যাজিষ্ট্রেট মোঃ মাহবুবুর রহমান, সদর উপজেলা সহকারী কমিশনার (ভূমি) আব্দুল্লাহ আল মামুন প্রমূখ। জেলা প্রশাসক কার্যালয়ের আরডিসি (রেভিনিউ ডেপুটি কালেক্টর) মোছাঃ আফরোজা খাতুনের সঞ্চালনায় অন্যান্যের মধ্যে বক্তব্য রাখেন সদর উপজেলার শেখপুরা ইউনিয়ন ভূমি অফিসের ইউএলও শাহ্ মোঃ দোহা। এ সময় উপস্থিত ছিলেন গণপূর্ত বিভাগের এসডিই আব্দুল্লাহ আল মামুনসহ সংশ্লিষ্ট দপ্তরের কর্মকর্তা ও কর্মচারীবৃন্দ।